Komisijos reglamentas (EB) Nr. 1668/2003
2003 m. rugsėjo 1 d.
įgyvendinantis Tarybos reglamentą (EB, Euratomas) Nr. 58/97 dėl verslo struktūros statistikos teikimo techninio formato ir iš dalies keičiantis Komisijos reglamentą (EB) Nr. 2702/98 dėl verslo struktūros statistikos teikimo techninio formato
EUROPOS BEDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1] su paskutiniais pakeitimais, padarytais Reglamentu (EB) Nr. 1667/2003 [2], ypač į jo 12 straipsnio viii punktą,
kadangi:
(1) Tarybos reglamentas (EB, Euratomas) Nr. 58/97 nustatė bendrą Bendrijos statistinių duomenų apie bankininkystės ir pensijų fondų sektoriaus Bendrijoje struktūrą, veiklos rūšis, konkurencingumą ir veiklos rezultatus rengimo sistemą.
(2) Siekiant palengvinti statistinių duomenų apie išlaidas aplinkos apsaugai perdavimą, reikėtų patikslinti 1998 m. gruodžio 17 d. Komisijos reglamente (EB) Nr. 2702/98 dėl verslo struktūros statistikos teikimo techninio formato [3] su pakeitimais, padarytais Reglamentu (EB) Nr. 1614/2002 [4], nustatytą techninį formatą. Reglamente (EB) Nr. 2702/98 apibrėžiamas verslo struktūros statistinių rodiklių, išvardytų Reglamento (EB, Euratomas) Nr. 58/97 pateiktame bendrame modulyje ir detaliuosiuose pramonės, paskirstamosios prekybos ir statybos moduliuose, perdavimo techninis formatas. Būtina pakeisti šį techninį formatą, kad būtų atsižvelgta į papildomus rodiklius, susijusius su išlaidomis aplinkos apsaugai, taip pat į papildomą kai kurių Reglamente (EB, Euratomas) Nr. 58/97 pateikto detaliojo pramonės modulio rodiklių suskirstymą pagal aplinkosaugos sritis.
(3) Būtina apibrėžti Reglamento (EB, Euratomas) Nr. 58/97 6 ir 7 prieduose išvardytų verslo struktūros statistinių duomenų apie kredito įstaigas ir pensijų fondus perdavimo techninį formatą, kad būtų galima parengti tarp valstybių narių palyginamus ir suderintus duomenis siekiant sumažinti klaidos riziką perduodant duomenis ir siekiant pagreitinti surinktų duomenų apdorojimą bei jų prieinamumą vartotojams. Taip pat būtina apibrėžti kredito įstaigų ir pensijų fondų detaliųjų modulių rodiklių perdavimo techninį formatą, nes Reglamente (EB) Nr. 2702/98 apibrėžtas techninis formatas, taikomas perduodant bendro modulio ir detaliųjų pramonės, paskirstamosios prekybos ir statybos modulių rodiklius, nustato kitą rezultatų suskirstymą.
(4) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2702/98 priedas iš dalies keičiamas pagal šios reglamento I priedą.
2 straipsnis
Reglamento (EB, Euratomas) Nr. 58/97 9 straipsnyje minėtas techninis formatas, taikomas 6 priedui, apibrėžiamas šio reglamento II priede.
3 straipsnis
Reglamento (EB, Euratomas) Nr. 58/97 9 straipsnyje minėtas techninis formatas, taikomas 7 priedui, apibrėžiamas šio reglamento III priede.
4 straipsnis
Valstybės narės taiko šį formatą, pateikdamos 2001 ataskaitinių metų ir vėlesnių metų duomenis, išskyrus 7 priede išvardytus duomenis, kuriems šis formatas taikomas pateikiant 2002 ataskaitinių metų ir vėlesnių metų duomenis.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 1 d.